Šoŋŋâdâhnubástus ive 2024

Taat artikkâl kieđâvuš **šoŋŋâdâhnubástus ive 2024**. Ihe 2024 lâi vuossâmuš ihe mittedemhistorjást, ko Eennâmpáálu lieggânem pajanij 1,5 ceehi rääji paajaabel. Ive 2024 koskâliegâsvuotâ ubâ Eennâmpáálu alne lâi 15,1 °C.

## Maailmist
thumb|Fuji-vääri
Ive 2024 iŋádâhtuulah ruásádii sehe Maadâ- já Tave-Amerikist, já tulveh tovâttii ennuv eeđijd Espanjast. Hirmosstoormah lijjii Tave-Atlantist ohtsis ohtnubáloh, já šoŋŋâdâhnubástus tiet toh kievruu viehânáál. Kuhes pakkâ- já koškesvuotâpajeh šoddii pirrâ maailm.

Skammâmáánu aalgâst ij lamaš vala muáttám Fuji-väärist, mii lâi vuossâmuš kerdi aainâs-uv 130 ihán, ko väričokke lâi vala skammâmáánust päljisin. Kofu-kaavpug virgeomâhááh láá ive 1894 rääjist almottâm Fuji-vääri vuosâmuottust. Ovdebâš ulâttâs lâi iivij 1955 já 2016, kuás vuosâmuotâ poođij Fuji-väärist roovvâdmáánu 26. peeivi.

### Kuovâmáánu
Kuovâmáánu 2024 mittedemhistorjá puoh pakkâsumos kuovâmáánu maailmvijđosávt. Koskâmiärálâš liegâsvuotâ lâi maailmvijđosávt 13,54 °C. Máánu lâi 1,77 °C lieggâsub ko koskâmiärálávt iivij 1850−1900. Kuovâmáánu algâpeeli lâi eromâš lieggâs maailmvijđosávt. Talle nelji peeivi maŋaluvâi (8.−11. peeivi) lijjii joba kyehti ceehi lieggâsuboh ko koskâmiärálávt iivij 1850−1900. Euroopist lâi uáli jo liegâs kuovâmáánust, eromâšávt Koskâ- já Nuorttâ-Euroopist. Ubâ Euroopist koskâmiärálâš liegâsvuotâ lâi 3,3 °C aaleeb ko koskâmiärálávt iivij 1991−2020.

Kuovâmáánust 2024 meid meerah lijjii lieggâsuboh ko kuássin ovdil: váhá paijeel 21 lieggâcekkid. Oovdeb maailmvijđosâš liegâsvuotâulâttâs lâi porgemáánust 2023. 
### Kesimáánu
Ive 2024 kesimáánu lâi ton räi puoh pakkâsumos kesimáánu mittedemhistorjást maailmvijđosávt. Máánu koskâmiärálâš liegâsvuotâ lâi maailmvijđosávt 16,66 °C, mii lii 0,67 °C eenâb ko koskâmiärálávt iivij 1991−2020. Euroopist kesimáánu 2024 lâi mittedemhistorjá nubben lieggâsumos. Kesimáánu koskâmiärálâš liegâsvuotâ Euroopist lâi 1,57 °C aaleeb ko koskâmiärálávt kesimáánust iivij 1991–2020.

### Syeinimáánu
Vuossaargâ 22.7.2024 lâi Eennâmpáálust puoh pakkâsumos peivi, mon olmooškodde lâi ton räi kuássin mittedâm. Talle koskâmiärálâš liegâsvuotâ lâi maailmvijđosávt 17,15 °C. Eskin pasepeivi 21.7.2024 lâi mittedum mittedemhistorjá pakkâsumos peeivi, ko ton peeivi koskâmiärálâš liegâsvuotâ lâi 17,09 °C. Ovdil ive 2024 liegâsvuotâulâttâsâi puoh pakkâsumos peivi mittedui syeinimáánu 6. peeivi 2023. Talle koskâmiärálâš liegâsvuotâ maailmvijđosávt lâi 17,08 °C.

## Suomâst
thumb|Paččvei šalde Njellimist
Ihe 2024 lâi Suomâst lieggâsub ko táválávt. Ubâ eennâm koskâliegâsvuotâ lâi 4 °C, mii lâi 1,1 ceehi eenâb ko iivij 1991−2020 koskâmiärálávt. Iäru lâi stuárráámus Tave-Laapist. Tobbeen liegâsvuotâ lâi 1,7 °C aaleeb ko iivij 1991−2020 koskâmiärálávt. Áimutiettuu lágádâs mield Tave-Laapi koskâliegâsvuotâ lâi spiekâstâhlávt olluv, já maaŋgâ mittedemsajattuvâst ive koskâárvu lâi sajattuv mittedemhistorjá alemus. Keessiv iäru koskâáárvun lâi vala eenâb, 2−3,5 ceehi, já skammâmáánust joba 3−4 ceehi. Säämist mittedui-uv skammâmáánust alemus liegâsvuotâ ubâ Suomâst, ko Njellimist mittár čaaitij 12,6 °C skammâmáánu 8. peeivi. Meid Suomâ maadâuásist ihe 2024 lâi spiekâstâhlávt liegâs. Tuše uđđâivemáánu já cuáŋuimáánu lijjii kolmâsuboh ko táválávt ubâ Suomâst. Puoh eres máánuh lijjii lieggâsuboh ko táválávt.

Ive 2024 Suomâst lijjii ohtsis 71 pakkâpeivid, mii lâi eenâb ko kuássin ovdil mittedemhistorjást.

Áimutiettuu lágádâs mield ive 2024 arvemeeri lâi stuárráámus uásist Suomâst stuárráb ko táválávt. Suomâ viestâruásist oorvij joba härvinávt teikkâ spiekâstâhlávt ennuv. Ive 2024 stormâpeeivih lijjii Suomâst 42. Skammâmáánu 1. peeivi mittedui vuossâmuu tove Suomâ mittedemhistorjást hirmosstormâpieggâ merâkuávluin, ko Rauma Kylmäpihlaja sajattuvvâst pieggâ posoi 33,5 meetterid sekuntist.

### Kesimáánu
Stuárráámus uásist Suomâst kesimáánu lâi 1,5−3,5 °C lieggâsub ko táválávt. Laapist mittedui motomijn mittedemsajattuvâin joba neelji ceehi iäru, ko liegâsvuođâ verdid ivvijd 1991−2020.

## Käldeeh